Maria Josep Soriano: “Tenim una gran sort de comptar amb els premis literaris ‘Ciutat de Sagunt’ ja que enriquixen i posen en valor la nostra llengua”
16 d’octubre 2019

![](/media/pzwhs5mp/68-cuerpo_img_6780.jpg)  

El divendres 18 d'octubre a les 19 hores es faran públics els guardonats dels premis literaris ‘Ciutat de Sagunt’ en un acte al Centre Cultural Mario Monreal de Sagunt. Estos guardons organitzats pel Gabinet de Promoció del Valencià de l'Ajuntament de Sagunt, encapçalat per la regidora Maria Josep Soriano, celebren en 2019, la seua XXII edició.

**“La veritat és que tenim una gran sort de comptar amb estos prestigiosos premis que, a més d'enriquir i de posar en valor la nostra llengua, el valencià, ens permet retrobar-nos amb escriptors, amb poetes, amb dramaturgs d'altres llocs que vénen any rere any a participar en els nostres premis”** ha assenyalat Soriano.

Concretament al premi de teatre han concorregut 25 obres, al de narrativa 27 i al de poesia 47 obres. D'altra banda, des del departament de Promoció del Valencià han volgut destacar una sèrie d'actes que també ajuden a **“promocionar el valencià i prestigiar-lo”** com per exemple l'obra de teatre guanyadora de l'any passat, _Anys llum_, la qual serà presentada a Barcelona en els pròxims dies o l'actuació del cantautor Pau Alabajos el pròxim 19 d'octubre. També han assenyalat el cicle de música MusAS que s’iniciarà divendres que ve, o la festa ‘Estellés’ que es realitzarà al nostre poble veí, Petrés el 19 d'octubre així com també l'obra de teatre _L’Electe_ d’Horta Teatre que es representarà el pròxim 8 de novembre.  

En este sentit, la regidora del Gabinet del Valencià Maria Josep Soriano ha assenyalat que **“com es pot observar la gamma d'activitats i de propostes en valencià és molt amplia al nostre municipi i per això convidem la ciutadania a tots els esdeveniments en els quals es disfrutarà d'uns actes culturals de molt bona qualitat en la nostra llengua i en lletres majúscules”.**  

Per la seua banda, l'alcalde de Sagunt, Darío Moreno ha manifestat que els premis literaris ‘Ciutat de Sagunt’ **“ajunten, d'una banda, creativitat, expressió artística i cultura però també promoció de la nostra llengua, el valencià. Són uns premis molt importants que, després de totes les edicions que portem, hem aconseguit que siguen uns premis de referència molt més allà de la nostra ciutat. Per tant, també ens servixen per situar Sagunt com un punt referent de cultura que es demostra any rere any amb tots els autors i autores que vénen amb les seues creacions literàries per participar i intentar guanyar este concurs”.** Moreno ha destacat la quantitat d'obres presentades a concurs enguany ja que este fet **“ens ajuda a posicionar Sagunt com una ciutat de cultura que aposta per les arts i això sempre ens interessa pel que respecta al nostre posicionament de ciutat a nivell nacional”.**

*   [](http://www.facebook.com/sharer.php?u=https://aytosagunto.es/va/actualitat/maria-josep-soriano-tenim-una-gran-sort-de-comptar-amb-els-premis-literaris-ciutat-de-sagunt-ja-que-enriquixen-i-posen-en-valor-la-nostra-llengua/ "Facebook")
*   [](http://twitter.com/share?url=https://aytosagunto.es/va/actualitat/maria-josep-soriano-tenim-una-gran-sort-de-comptar-amb-els-premis-literaris-ciutat-de-sagunt-ja-que-enriquixen-i-posen-en-valor-la-nostra-llengua/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/maria-josep-soriano-tenim-una-gran-sort-de-comptar-amb-els-premis-literaris-ciutat-de-sagunt-ja-que-enriquixen-i-posen-en-valor-la-nostra-llengua/ "Linked In")
*   [](mailto:?body=https://aytosagunto.es/va/actualitat/maria-josep-soriano-tenim-una-gran-sort-de-comptar-amb-els-premis-literaris-ciutat-de-sagunt-ja-que-enriquixen-i-posen-en-valor-la-nostra-llengua/)